b'\n_START_ARTICLE_\nBahamasair\n_START_SECTION_\nHistoriaa\n_START_PARAGRAPH_\nBahamasairin synty l\xc3\xa4hti liikkeelle vuoden 1970 \xc3\xb6ljykriisist\xc3\xa4, jolloin British Airways lopetti lent\xc3\xa4misen Bahamasaarille. Bahaman hallitus n\xc3\xa4ki mahdollisuuden uuden valtio-omisteisen kansallisen lentoyhti\xc3\xb6n perustamiselle sen sijaan, ett\xc3\xa4 muunmaalaiset yhti\xc3\xb6t valtaisivat BA:n j\xc3\xa4lkeens\xc3\xa4 j\xc3\xa4tt\xc3\xa4m\xc3\xa4n markkina-aukon. Yhti\xc3\xb6lle asetettiin tavoitteiksi muun muassa toimia kansallisena lentoyhti\xc3\xb6n\xc3\xa4 ja siten maan tunnettuuden ja mielikuvan parantajana ja matkailuliiketoiminnan edist\xc3\xa4j\xc3\xa4n\xc3\xa4. _NEWLINE_Bahamasair ei ollut maan ensimm\xc3\xa4inen oma lentoyhti\xc3\xb6. Vuonna 1936 perustettu Bahamas Airways joutui lopettamaan vuonna 1973 \xc3\xb6ljykriisin takia vuosia jatkuneista pelastusyrityksist\xc3\xa4 huolimatta. Vuonna 1968 oli perustettu Eurooppaan lent\xc3\xa4v\xc3\xa4 Air Bahama, joka myytiin Islannin Loftlei\xc3\xb0irille jo seuraavana vuonna._NEWLINE_Bahamasairin toiminta p\xc3\xa4\xc3\xa4si alkuun, kun Flamingo Airlines and Out Island Airways yhdistettiin Bahamasairiksi. Yhti\xc3\xb6n maine k\xc3\xa4rsi huoltotoiminnan heikosta laadusta ja taloudellisesti ajat olivat \xc3\xb6ljykriisin takia huonot. Liikenn\xc3\xb6inti p\xc3\xa4\xc3\xa4si alkuun brittil\xc3\xa4isill\xc3\xa4 BAC 1-11 -suihkukoneilla, ja pian yhti\xc3\xb6lle hankittiin uusia Boeing 737 -konetta. Saarten v\xc3\xa4list\xc3\xa4 kotimaanliikennett\xc3\xa4 palveltiin Fairchild F-27 -turbopotkurikoneilla ja lyhyille kiitoteille sopivilla De Havilland Canada DHC-6 Twin Otter -koneilla. Vuonna 1972 aloitettiin ensimm\xc3\xa4inen kansainv\xc3\xa4linen lentoreitti Nassausta Floridan Tampaan. Pian my\xc3\xb6s Pan Am -lentoyhti\xc3\xb6 vet\xc3\xa4ytyi Bahamasaarten liikenteest\xc3\xa4, mink\xc3\xa4 ansiosta Bahamasair sai yh\xc3\xa4 paremman aseman saarivaltion kansainv\xc3\xa4lisiss\xc3\xa4 lentoyhteyksiss\xc3\xa4. Bahamasairin kehitt\xc3\xa4misess\xc3\xa4 oli mukana irlantilaisen Aer Lingus -lentoyhti\xc3\xb6n kansainv\xc3\xa4linen konsultointipalvelu._NEWLINE_1980-luvulla Bahamasair laajensi toimintaansa Yhdysvaltojen koillisosien liikenteeseen avaamalla reitit Philadelphiaan, Washington D.C.:n Dullesin lentoasemalle ja New Yorkin Newarkiin. Vuonna 1989 nuo reitit lopetettiin kannattamattomina. Samana vuonna yhti\xc3\xb6 sai kaksi Boeing 727-200 -suihkukonetta, mutta yhti\xc3\xb6n kannattavuus k\xc3\xa4rsi poliittisesta ohjauksesta ja koneista oli luovuttava. Vuonna 1991 Bahamasairin suihkukoneet korvattiin De Havilland Canada DHC-8 Dash 8 -turbiinipotkukoneilla. Vuonna 1997 Boeing 737 -suihkukoneet otettiin taas k\xc3\xa4ytt\xc3\xb6\xc3\xb6n lennoilla Fort Lauderdaleen, Miamiin ja Orlandoon sek\xc3\xa4 t\xc3\xa4rkeimm\xc3\xa4ll\xc3\xa4 kotimaareitill\xc3\xa4 Nassausta Freeportiin._NEWLINE_Nykyisin Bahamasairin 11 koneen laivasto koostuu Boeing 737-500- ja Dash 8 -koneista. Yhti\xc3\xb6n kansainv\xc3\xa4liset reitit suuntautuvat vuonna 2015 Nassausta Floridan Miamiin, Fort Lauderdaleen, West Palm Beachiin ja Orlandoon. Lis\xc3\xa4ksi yhti\xc3\xb6 lent\xc3\xa4\xc3\xa4 Britannialle kuuluvilta Turks- ja Caicossaarilta Kuuban Havannaan. Maan sis\xc3\xa4isten reittien kohteina ovat Grand Bahama, Abaco, Eleuthera, Exuma, Crooked Island, Acklins, Mayaguana, Inagua, San Salvador ja Long Island.'